वायु-गैस, जलवाष्प आ ठोस कण के मिश्रण ह। पृथ्वी हवा आवरण के रूप में वायुमंडल से घिरल बा। वायुमंडल आवरण के तुलना फल के बाहरी छिलका से कइल जा सकेला। धरती के घेर के रखेवाली गैसी झिल्ली ओतने नाजुक बा जेतना फल के बाहरी छिलका। वायुमंडल में शामिल अलग-अलग गैस अपना औसते मात्रा में रहे के चाही-नाइट्रोजन (79 प्रतिशत), ऑक्सीजन (20 प्रतिशत), कार्बनडाईऑक्साइड (0.03 प्रतिशत) के साथ निऑन, हीलियम, आर्गन, क्रिष्टल, जीवॉन, रेडॉन, जलवाष्प, अमोनिया, ओजोन आ बिखरल ठोस कण समूह (0.07 प्रतिशत)।
वर्त्तमान समय में वायुमंडल में उपस्थित रहे वाला पदार्थन के औसत अनुपात मात्र बढ़त जा रहल बा। एही से हरित गृह प्रभाव के स्थिति चिन्ताजनक हो गइल बा। धरती के तापमान बढ़ रहल बा। दुनो धु्रवन के ‘हिमआवरण’ पिघल रहल बा आ मानव अस्तित्व ला ऑक्सिजन बहुते जरूरी ह, जवना के जरूरियात औसत अनुपात घट रहल बा। वायु प्रदूषण बढ़ रहल बा।
वायु में ऑक्सीजन के मात्रा में कमी आ हानिकारक अवांछनीय पदार्थन के मात्रा में बढ़ोतरी क्रिया वायु-प्रदूषण ह। प्रदूषित वायु में विद्यमान नाइट्रोजन आ सल्फर के ऑक्साइड जलवाष्प चाहे बरसा के जल में घुल के अम्लीय बरसा करेला।
घर के रसोई के काम से लेके उद्योग आ बड़ से बड़ वैज्ञानिक गतिविधिअन का जरिए आदमी बरिसन से वायुप्रदूषण में आपन आहुति देत आ रहल बा। बाकिर वायुप्रदूषण पर हमनी के ध्यान नइखे जात काहे कि वायु प्रदूषण सीधा देखाई ना देवे, भीतरे-भीतरे आपन खराब प्रभाव महसूस करावेला। वैज्ञानिक अध्ययन से पता चलल ह कि लकड़ी के चुल्हा पर रसोई पकावे आ गोबर के गोइँठा जलावे पर सांस के माध्यम से हमनी बिखरल कण के जेतना निगल जाइला ओकर मात्रा ‘विश्व स्वास्थ्य संगठन’ से अमान्य समझे जाए वाला मात्रा से 40 गुणा अधिक ह। महज तीन घंटा में निगलल रसोई धुँआ आ गोइँठा के छितराइल। कण के मात्रा 20 पाकिट सिगरेट के धूम्रपान कइला के बराबर बा। ई कण में कैंसर जनक ‘बेंजो (ए) पाइरीन’ होला। एकरे के रसोई तइयार करेवाली गृहिणी लोग आ साथ में रहेवाला बचवोसब रोजे सोखत रहेलन स।
एकरा से बचेला घरेलू स्तर पर स्वच्छ ईंधन, बेहतर, स्टोव, रसोइघर के हवादार व्यवस्था आ गोबर गैस के उपयोग जरूरी होखेला। ऐसे घातक धुआँ के प्रभाव के कम कइल जा सकेला। ईधन के काम में सही प्रजाति के पेड़ के चुनाव जरूरी ह। उदाहरण ला ‘बबूल’ आ ‘सैसुएरिना’ लकड़ी आम आ नीम के मुकाबला में कम धुआं फेकेेला। लकड़ी के ईंधन (जरावन) का तुलना में लकड़ी के कोइला के उपयोग कइल जादा सुरक्षित बा। धुआँ ना देवेवाला चुल्हा के उपयोग कइल धुआँ के प्रभाव के कम करे में सहायक होले।
घर से बाहर आवते आ सड़क के करीब पहुँचते मोटर गाड़ी के प्रदूषण परेशान कर रहल बा। भारत में मुख्य रूप से तीन तरह के मोटर गाड़ी (वाहन) चलेली स जइसे – (क) चार-स्ट्रोक इंजन से चलेवाली कार आ जीप, (ख) दू-स्ट्रोक पेट्रोल इंजन से चलेवाली दुपहिया आ तिनपहिया गाड़ी स। एकरा अलावे (ग) चार-स्ट्रोक डीजल इंजन से चलेवाली बस, ट्रक आ हलका वाणिज्य गाड़ी।
पेट्रोल आ डीजल इंजन गाड़ी प्रमुख रूप से कार्बन-मोनोक्साइड, आधा जरल हाइड्रोकार्बन आ नाइट्रोजन के ऑक्साइड उगलत रहेला। एकरा अलावे तत्व रूप में फार्मलडीहाइड, एसीटाल्डीहाइड, एक्रोलीन आ बेंजाल्डीहाइडो निकलत रहेला। पेट्रोल इंजन से निकले वाला कणिका में सीसा प्रमुख बिसइला यौगिक ह। भारतीय पेट्रोल में सीसा के प्रतिशत बहुत ज्यादा होखेला। एकरा निकलला (उत्सर्जन) से फेफड़ा के रोग आ कैंसर होखे के संभावना बढ़ेला। ई सब से छुटकारा पावेला- मोटर से चलेवाली गाड़ी से निकलल धुआँ के कम करे खातिर गाड़ी के नियमित प्रदूषण जाँच जरूरी (अनिवार्य) कर देवे के चाहीं। ‘पर्यावरण सुरक्षावादी समूहन’ के चाहीं कि ऊ कठोर कानून बनावेला, राज्य सरकार पर दबाव डाले, जवना से सीसा रहित गाड़ी (वाहन) इंधन के बिक्री होखे। एतने ना मोटर गाड़ी बनावे वाला (निर्माता) सीसा रहित ईंधन के उपयोग का दृष्टि से मोटर गाड़ी के डिजाइन में संसोधन करे। गाड़ी रखेवाला के बढ़ावा देवे के होखी कि ऊ अपना गाड़ी में सहकर्मी के साथ लेके चले। साथे-साथ सार्वजनिक परिवहन के साधन के उपयोग होखे के चाही। ई सब से सड़क पर गाड़ी के भीड़ कम होखी आ प्रदूषण घटी।
कोयला चालित ‘बिजली ताप घर’ वायु प्रदूषण के एगो आउर कारण बन के उभरल बा। भारत में अधिकतर बिजली संयंत्र में कोयले जरावल जाला। अइसन संयंत्र से प्रमुख रूप से उड़नशील राख, करिखा आ सल्फर डाइऑक्साइड लगातार निकलत रहेला। हाँ, भारतीय कोयला में गंधक के मात्रा एक प्रतिशतो से कम जरूर बा, बाकिर, अइसन कोयला से राख बहुते मात्रा में बनेला। 25 से 40 प्रतिशत बिजली संयंत्र से निकले वाला उड़नशील राख आँख के ज्योति मधिम कर देवेले; इहो सम्भावना बा कि एकरा से प्रभावित लोग के आंखीं के ज्योतियो खत्म हो जाए। उड़नशील राख में उपस्थित क्रोमियम, आर्सेनिक, कैडमियम, पारा, सीसा आ मैगनीज बगैरह मानव शरीर के स्वास्थ्य पर प्रतिकूल प्रभाव डालेला। ई सब से बच्चे खातिर पन बिजली योजना के बढ़ावा देवे के पड़ी। हाइड़ो-इलेक्ट्रीक संयंत्र के मदद से पानी के धार से बिजली के उत्पादन सस्ता आ प्रदूषण रहितो बा। आज भारत बिजली का क्षेत्र में आत्मनिर्भर होखे, एकरा खातिर ‘सौर्य ऊर्जा’ पर शोध-कार्य के बढ़ावा दिहल हमरा समझ से जरूरी जान पड़त बा। अइसे तत्काल पारंपरिक ऊर्जा ला गोबर गैस आ कचरा से बिजली निकालल आसान बा।
औद्योगिक प्रदूषणो मानव स्वास्थ्य ला कम खतरनाक नइखे। हवा के अशुद्ध करे में, आधुनिक युग में औद्योगिक यंत्र के इस्तेमाल बड़ कारण बनत जा रहल बा। उर्वरक कारखाना, कपड़ा कारखाना आ आउर कारखाना सब से निकलत धुआं जानलेवा बन रहल बा। उर्वरक-संयंत्र से बहुत बड़ मात्रा में वायु प्रदूषक निकल रहल बा, जवना में घातक बा फ्लूऔरीन, अमोनिया, सल्फर डाइ ऑक्साइड, नाइट्रोजन ऑक्साइड आ आउर कण सब। कृषि उत्पादन बढ़ावेला उर्वरक बगैरह जरूरी बा बाकिर एकर उत्पादन बहुत दुष्प्रभाव छोड़ेला, जवना से जान लेवा बीमारियन के आशंका बढ़ जाला। एकरा से बचे। खातिर विकल्प बा जैविक खाद के प्रयोग, काहेकि रसायनिक उर्वरक से वायु प्रदूषण के साथे-साथ भूमि के उर्वरकता खतम हो रहल बा।
कपड़ा के कारखाना से निकले वाला प्रमुख हानिकारक पदार्थ ह ‘सूत के चूरा’ धुआँ आ आउर ज्वलनशील पदार्थ जइसे- केरोसेंस भा नाप्था वाष्प, गंधक अम्ल, नाइट्रोजन ऑक्साइड, क्लोरीन फार्मल्डीहाइड, वगैरह। कपड़ा के कारखाना के आस-पास आम-तौर पर सूत के रोआं के साथे धूरा (धूल) लपटाइल रहेला। सांस के साथ सूत के रोआ लगातार निगलत रहला से फेकड़ा के बीमारी होखे के सम्भावना बढ़ जाला। इहे हाल आउर कारखाना के बा, जवन वायु प्रदूषण के बढ़ावा दे रहल बा। ई सब से छुटकारा तबे सम्भव बा, जब उद्योगन पर एह बात के दबाब डालल जाए कि उद्योग, लगावे के साथे-साथ हवा छननी यंत्र, स्थित वैद्युत अवयाती, शोधित्र वगैरह लगावल जाए। आ तबे कारखाना सब के उत्पादन के इजाजत दिहल जाए। सरकार पर दबाव डालल जाए कि हवा प्रदूषण, जल प्रदूषण आ स्वर प्रदूषण पर कल-कारखाना नियंत्रण रखे। अइसे उद्योगन के अदालत में खींचे ला प्रदूषण नियंत्रण अधिनियम बरकरार बा। जरूरत बा जागरूकता के। जदि आम जन का भीतर जागरूकता आ जाए, आ हर केहु आपन आस-पड़ोस में पर्यावरण के साफ-सुथरा राखो त सऊँसे पर्यावरण प्रदूषण से बचाव का दिशा में आगे बढ़त जाई आ पर्यावरण स्वच्छ से स्वच्छतर होत जाई।
डॉ. कुमार राजेन्द्र सिंह आ नितेश कुमार
लंगट सिंह महाविद्यालय,
मुजफ्फरपुर (बिहार)
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mai_Deva bho_Deva bho_Deva